**על טבח שמיני עצרת**

**מנחם נאבת**

עָלָה שַׁחַר וַיָּנֵץ חֹשֶׁךְ

מְאוֹרוֹת דָּמְעוּ יֵין אֹבֶךְ

וְשִׂמְחַת יוֹם הָיְתָה לְמֹרֶךְ

הַלֹּא אָבַד טַעַם כָּל עֵרֶךְ

פָּרַץ כִּבְשָׁן בִּבְאֵרִי

נָגַף בִּבְנֵי מְרָרִי

הֵטִיחַ צֹאן וּמְרִי

וַיָּשֶׁת אַיִן בִּכְפָרִי

הָלְמוּ פַּרְסוֹת רֶשַׁע

בִּשְׂדֵרוֹת חַסְרֵי יֶשַׁע

רָעֲמוּ בְּאֵשׁ פֶּשַׁע

צָרְחוּ בְּגַאֲוַת פֶּסַע

דָּמְמוּ חוֹסֵי יָהּ

שָׁתְקוּ רֵעִים בְּקִרְיָה

אָדְמוּ שְׁבִילֵי שְׁתִיָּה

לְדָם הָיוּ וְלִגְוִיָּה

כְּלֵי חָמָס נִחֲרוּ

קוֹל זְוָעָה נָעֲרוּ

כָּל פָּעוֹט הִבְעִירוּ

פְּנֵי זָקֵן לֹא נֶהְדָּרוּ

נָרוּ נִירָם בָּעָם

פִּילְסוּ דַרְכֵּי רַעַם

פִּיזְרוּ אוֹפְקֵי זַעַם

פַּטִּישׁ אֶת הוֹלֶם פַּעַם

אַיֵּה פָּנֶיךָ אֱלֹהֵינוּ

לְמָשָׁל וְלִשְׁנִינָה הָיִינוּ

תּוֹעֲבַת עוֹלָם נַחְנוּ

כְּמוֹ פָּשַׁעְנוּ מָרִינוּ

זוֹ תּוֹרָה וְזוֹ שְׂכָרָהּ?

חֹק וּמִשְׁפָּט בְּמָרָה

שָׁם נִסִּיתָ מִצְוָה בָּרָה

בְּגוּף נִקָּב כִּכְבָרָה

מִי יְנַחֲמֵנוּ מִן הָאֲדָמָה

הוֹרִיקָה נַחֲלֵי אֵימָה

אֵיכָה נִתְלְתָה עַל בְּלִימָה

אֶרֶץ שׁוֹכֵן רֻמָּה

דִּמְעוֹתֵינוּ הוֹבִישׁוּ תִּקְווֹתֵינוּ

מֵימֵנוּ יָבְשׁוּ וְעֵינֵינוּ

אַלְפַּיִם הִמְתִּינוּ אֲבוֹתֵינוּ

הַאִם לָנֶצַח תִּשְׁכָּחֵנוּ?

וְאַף גַּם בֵּין נַחֲלֵי דִּמְעָה

תָּשׁוּב לָנוּ תְּשׁוּעָה

כִּי נִחַם אַתָּה עַל הָרָעָה

וְאָזְנֶיךָ מָלְאוּ שַׁוְעָה

נַחֲמֵנוּ אֱלֹהֵינוּ, נַחֲמֵנוּ...

שֹׁד לֹא יִשָּׁמַע בִּגְבוּלֵנוּ

שֶׁבֶר יִלְאֶה מִמֶּנּוּ

שׁוֹב תָּשׁוּב שְׁבִיתֵנוּ